Ndikimi i ndryshimit të klimës te koralet
Guma e Madhe Koralore i është përshtatur ndryshimeve klimatike të së kaluarës, por nuk është e qartë se si do të reagojë në të ardhmen
Guma e Madhe Koralore e Australisë ka evoluar gjatë qindra mijëra vjetëve dhe është ekosistemi më i madh koralor i botës. Ajo është ndër më të rrezikuarat, sepse ka humbur rreth gjysmën e koraleve gjatë njëzet e pesë vjetëve të fundit. Ndërsa shkencëtarët druhen se rritja e temperaturës së deteve do t’i bëjë dëm Gumës së Madhe Koralore, një studim i ri tregon se koralet kanë mbijetuar dhe i janë përshtatur luhatjeve më të mëdha të temperaturës në të kaluarën.Guma e Madhe Koralore është një nga mrekullitë natyrale të botës, një mozaik i ndërlikuar koralesh, sharrnajash, dhe ishujsh tropikalë. Dhe është një vend ideal për studimin e klimës së mëparshme, thotë paleo-klimatologu Thomas Felis, në Qendrën për Shkencat Detare Mjedisore të Universitetit të Bremenit dhe autori kryesor i studimit në Nature Climate Communications. Ekipi i ekspeditës u nis me anijen Greatship Maya në vitin 2010, të pajisur me mjete për të shpuar tokën e cila do të nxirrte fosilet koralorë nga Oqeani Paqësor, të cilët datohen në kulmin e epokës së fundit të akullit, 20 mijë vjet më parë. Zoti Felis thotë se niveli i detit botëror atëherë ishte 120 metra më i ulët se sa është sot. Por jo në Australi, e cila kishte mot më të ftohtë se tani dhe jashtëzakonisht të thatë. Ekipi e mori materialin koralor dhe e dërgoi në Bremen, Gjermani për ta analizuar. Përveç kësaj, zoti Felis thotë se temperatura e sipërfaqes së detit ishte dy deri në tre gradë Celsius më e ulët përgjatë pjesës jugore të gumës në krahasim me pjesën veriore që ata studiuan. Përkundrazi, ai thotë se ndryshimi sot është 0.6 gradë Celsius. Zoti Felis thekson se studimi nuk do të thotë se Guma e Madhe Koralore e sotme mund të mund t’i përshtatet lehtë një rritjeje të vazhdueshme në temperaturën e oqeaneve. Ai thotë se kjo ofron një bazë për të kuptuar se si guma iu përgjigj rritjes së fundit të nivelit të detit dhe ndryshimet klimatike për të parashikuar më mirë aftësitë e përshtatjes.